Az Iszlám Állam dzsihadistái megszálltak egy kedvelt szigetet, ahol korábban a legnagyobb sztárok nyaraltak – írja a The Times. A terroristák a mozambiki Vamizi szigetén a földdel tették egyenlővé a villákat, luxusszállodákat és bevezették a saríját. A vendégeket távozásra szólították fel, a prémium kategóriás ökobungalókat pedig felgyújtották.

A búvárparadicsom látogatói között volt Bono, Cristiano Ronaldo és a néhai dél-afrikai elnök Nelson Mandela is. Albert monacói herceg itt töltötte a nászútját.

A terroristák Islamic State Central Africa Province néven először a Mocimboa da Praia kikötőváros és a szomszéd szárazföld földgázban gazdag területeit szállták meg. Mocimboa da Praia kevesebb mint 80 kilométerre fekszik egy LNG-termináltól, ahol természetes földgázt alakítanak cseppfolyóssá és szállíthatóvá. Ez az egész kontinens egyik legnagyobb beruházása.

Mozambiki források szerint a terroristák célja, hogy a szigetről támadják a kereskedelmi hajókat. és elvágják a gázszállítmányok útját.